**भारत सरकार**

मानव संसाधन विकास मंत्रालय

स्‍कूल शिक्षा और साक्षरता विभाग

राज्‍य सभा

अतारांकित प्रश्‍न संख्‍या: 1154

उत्‍तर देने की तारीख: 16 दिसम्‍बर, 2013

**छत्‍तीसगढ़ में बालिका छात्रावास का निर्माण कार्य**

1154. श्री मोती लाल वोराः

क्या मानव संसाधन विकास मंत्री यह बताने की कृपा करेंगे किः

(क) क्या सरकार को, छत्तीसगढ़ सरकार से शैक्षणिक रूप से पिछड़े क्षेत्रों में छात्राओं की संख्या में वृद्धि करने के उद्देश्य से 74 कन्या छात्रावासों का निर्माण करने/खोलने का कोई प्रस्ताव मिला है;

(ख) प्रत्येक कन्या छात्रावास में कितनी छात्राओं के रहने की व्यवस्था होगी और प्रत्येक छात्रावास के निर्माण पर कितना व्यय आने का अनुमान है; और

(ग) छात्रावासों का निर्माण कब तक किया जाना है?

**उत्‍तर**

**मानव संसाधन विकास मंत्रालय में राज्‍यमंत्री**

**(डा. शशि थरूर)**

(क) : जी, हां। भारत सरकार द्वारा राज्‍य के शैक्षिक रूप से पिछड़े सभी 74 ब्‍लॉकों (ईबीबी) में 74 बालिका छात्रावास बनाने के लिए छत्‍तीसगढ़ राज्‍य सरकार से प्राप्‍त प्रस्‍ताव को अनुमोदित कर दिया गया है। राज्‍य के शैक्षिक रूप से पिछड़े 74 ब्‍लॉकों में 74 बालिका छात्रावासों के निर्माण के लिए राज्‍य सरकार को 36.81 करोड़ रूपये की केन्‍द्रीय अनुदान राशि जारी कर दी गई है।

(ख और (ग) : योजना प्रत्‍येक छात्रावास में 100 छात्राओं के आवास की व्‍यवस्‍था के लिए राज्‍य निर्धारित दरों (एसओआर) पर आधारित निर्माण पर बल देती है। शैक्षणिक रूप से पिछड़े 74 ब्‍लॉकों में 74 छात्रावासों के निर्माण के लिए 79.84 करोड़ रूपये की राशि स्‍वीकृत कर दी गई है। राज्‍य सरकार छात्रावासों के निर्माण सहित कार्यान्‍वयन के लिए उत्‍तरदायी है।

\*\*\*\*\*